JKW-KABUM-19-DZA-001-051-wylie
rje de nyid kyi thugs sras grub pa'i dbang phyug ngag dbang rin chen ni/ rje de nyid kyi thugs sras grub pa'i dbang phyug ngag dbang rin chen ni/__bod chen sde dge'i mnga' 'og byang 'brog gi sa'i cha yid lhung zhes yul gyi dge mtshan tshang ba der/__yab dpa' rtsal ge sar la 'gran bzod cing /__sku lha ge mdzo gnyan po'i sras su grags pa lha mi dar rgyas dang /__yum sog mo'i sras su me sprel dbyar zla dang po'i tshes gcig la sku 'khrungs/__chung ngu nas chos la mos pa'i bag chags sad/__dgung lo bco lnga par phyogs de'i ngor lugs kyi dgon sde lha rgyal srang srid gsum dge legs yongs 'dus su phebs/__mtshungs bral chos rje bla ma rin po che'i zhabs phyir gcar bzhugs ngos bslab gnyer la brtson par mdzad/__dgung lo nyer lnga par dbus gtsang du phebs/__ngor e wa~M chos ldan gyi chos grar mkhas grub chen po ngag dbang dam chos las sdom pa gsum gyi bka' drin gsan pa nas bzung bslab bya la gces spras su mdzad cing /__dpal kye rdo rje'i lam dus kyi rnal 'byor chags med kyi nyams gzhes gnang /__gzhan yang sa ngor gyi dam pa rnams las chos 'brel ci rigs pa gsan/__phyir phebs 'phral dben pa'i ri khrod du zab mo'i nyams bzhes la brtson par dgongs na'ang /__re zhig chos rje bla ma'i zhabs 'gyur dang /__de rjes yab kyis sku dbang btsan pos lhun grub steng gi chos grwar 'byon dgos byung /__slar mi ring bar dben gnas drwa ma sgang du grub chen kun dga' blo ldan pa'i zhabs pad mnyes pa gsum gyis bsten/__gsung ngag rin po che tshogs bshad kyi khrid yig 'jam pa'i dbyangs dkon mchog lhun grub kyis mdzad pa'i mdzes rgyan rnam gnyis thugs su chud pa dang bstun zhib bshad kyis mtshon smin grol gyi gdams pa mang du gsan/__gzhan yang thar rtse rdo rje 'chang byams pa nam mkha' 'chi med dang/__mthu stobs kyi dbang phyug ngag dbang chos 'byor sogs las kyang dbang khrid man ngag ci rigs pa bzhes/__gtso bor dben gnas de nyid du thog mar re gur la brten cing /__phyis tshe mdo'i sgrub khang du bzhugs nas/__sha chang sha gos sogs sdig zas dang log 'tsho'i tshogs ring du bsrings/__gzhi 'dul ba'i kun spyod shin tu dag pa la gnas nas dpal kye rdo rje gtso bor gyur pa'i lam zab mo'i rnal 'byor la brtson pa drag po lhur bzhes pas gegs skyon rnams grol/__nyams rtogs kyi yon tan sgo du ma 'khrungs/__zhag 'gar ting nge 'dzin gyi ngang du 'byams pa byung /__de skabs shig rang yul du phebs nas lha rgyal srang gi dgon sder chos rje rgan pos spyan drangs shing gtsug gi nor bur bkur/__rigs gsum spyi dang /__gdugs dkar gyi dbang /__dpal gur gyi mgon po'i dbang rjes lung khrid sogs zab chos kyi bdud rtsi stsal/__'di dus mkhas dbang bla ma kun dga' dpal ldan kyang thog mar rjes su bzung zhing /__rmi lam gyi rtags mtshan dge bas slar thugs kyi sras su 'gyur ba'i rten 'brel 'grigs/__bka' chos stsal skabs chos srung dgyes pa'i mtshan mar dar lcog gi rtse nas me lce 'bar ba dang /__sho rong rdo rje rtse rgyal gyi bla mtsho nas nor bu dbyig tu grags pa'i rdo gter dang /__yul lha ge mdzo gnyen po'i mdun nas thub dbang gi sku klu 'jim las grub pa sogs rdzas gter gyi rnam pa'ang phyag tu son/__de nas dpal sa'i tshangs pa sde dge chos rgyal chen po rigs ldan tshe dbang rdo rjes dbu'i mchod gnas su bzhes shing /__mchod yon gnyis ka dbus gtsang du chibs bskyod gnang /__jo shAka rnam gnyis kyis gtsos pa'i rten gsum rnams la phyag mchod bsnyen bkur dpag med mdzad/__khyad par snyan brgyud bstan pa'i 'byung gnas yar klung bkra shis chos sder gnas gsar dbon rin po che'i mchog sprul nam mkha' legs pa lhun grub dang mjal/__gsung ngag rin po che slob bshad kyi smin grol cha lag dang bcas pa rdzogs par gsan pas snyan brgyud bzhi'i rten 'brel rang shugs la 'grigs/__rje de nyid kyis grub pa'i dbang phyug spro lung pa bsod nams chos 'phel gyi rnam 'phrul du lung bstan pas mtshon te/__dpal sa skya pa kun dga' snying po/__bdag chen rdo rje 'chang blo gros rgyal mtshan/__grub pa'i dbang po thang stong rgyal po sogs kyi sprul par grags pa'i yi ges mdzes/__ngor e wa~M chos ldan du thar rtse rdo rje 'chang byams pa kun dga' bstan 'dzin las kyang zab chos kyi bdud rtsi ji snyed pa dang/__dpal sa skyar gangs can bstan pa'i bdag po 'jam mgon kun dga' bkra shis mched zhal rnams nas kyang dgyes pa chen pos rjes su bzung /__dbang lung man ngag ci rigs pa gsan/__lhag par khyab bdag rdo rje btsun mo'i rnam 'phrul rje btsun rin po che mkha' spyod dbang mo 'chi med bstan pa'i nyi ma las grub chen nA ro tA pa'i thugs bcud rje btsun rdo rje rnal 'byor ma'i smin grol cha lag dang bcas pa nyams khrid du gsan/__de skabs rje btsun rin po che nyid sku na smin pas spyan cung zad mi gsal ba'i tshul ston kyang/__rje 'di la bka' chos stsal ba nas spyan je gsal du song bas snod ldan gyi slob ma'i mchog tu bsngags shing thugs yid gcig 'dres su gyur/__byin rlabs gnang ba'i tshe nang mchod kyi bdud rtsi sbu ba dang bcas khol ba'i rgyun las rje 'di nyid kyis yang yang bzhes pas bde stong gi ting nge 'dzin khyad par can thugs rgyud la 'khrungs pas mtshon bla slob gnyis kas grub pa'i rtags mtshan mngon sum du snang bar mdzad/__slar yang mchod yon phebs lam bde bar rgyal khab chen por zhabs pad bkod cing dbu bla sngar rgyun ltar gnang /__lugs gnyis kyi mnga' thang lhag par 'phel/__thog mar mkhan chen rdo rje 'chang sangs rgyas phun tshogs mya ngan las 'das pa'i skabs gdung rus kyi sA ts+tsha rnams phyogs der 'jog dgos par bkas gnang nas ma 'ongs pa na sgrub grwa 'byung bar don gyis lung bstan/__bar du grub chen kun dga' blo ldan gyis sgrub pa'i rgyal mtshan bzung zhing snod ldan gyi slob ma'ang ci rigs par 'dus/__mthar dam pa 'di nyid kyis mnal lam gyi rtags mtshan dge ba la brten nas sa dbang chos rgyal chen por snyan bskul zhus pa bzhin dgyes pa chen pos zhal gyis bzhes te/__lo gsum gyi khongs su dben ri grwa ma sgang gi sgrub sde slob bshad smin grol rab 'phel gling gi rten dang brten par bcas pa gegs med du grub/__phyi nyan thos 'dul ba'i kun spyod shin tu dag pa lhur len cing /__nang du dpal kye rdo rje'i rim gnyis kyi rnal 'byor la nyams bzhes rtse gcig tu mdzad pa'i spong ba pa nyi shu rtsa bdun la chos kyi rgyal pos 'tsho ba bla nas sbyar/__rje 'dis gsung ngag rin po che slob bshad gtso bor gyur pa'i smin grol gdams zab lhug par stsal te zab don snying po'i bstan pa nyin mo ltar mdzad/__de skabs sgrub grwa'i mchod thebs bstan dgra gzur bas bcom pa la/__dpal rdo rje nag po chen po zhal bzhi pa'i sgo nas las sbyor mdzad pas 'phral du rtags mtshan thon cing /__sa dbang chen pos kyang gtang rag gi tshul du sgrub dus kyi mgon po'i sku rin chen gnyis pa las grub pa'i ngo mtshar can bzhengs par gnang /__de nas sngar rje btsun rin po che 'chi med bstan pa'i nyi ma'i spyan sngar dam bcas mdzad pa bzhin dben ri grwa ma sgang du byon/__sngon chad sus kyang mthong thos su ma byung zhing /__phal gyis shin tu bgrod dka' ba'i yang dben/__gangs can brag dkar du grags pa'i sked par thogs med du byon nas rje nyid gcig pur zla ba bco lnga'i bar rdo rje rnal 'byor ma'i lam zab mo la rtse gcig tu gzhol bas/__dang por gnas bdag gi cho 'phrul dang slong tshad ci rigs pa byung na'ang /__byang chub sems gnyis kyi thugs dam rtsal du bton pas cho 'phrul thams cad rang zhir gyur te 'byung po rnams bran bzhin du bka' mnyan/__nyams rtogs kyi yon tan dbyar mtsho ltar rgyas/__grub pa'i grags snyan ches cher gsal/__dam bca' mthar phyin nas slar yang chos rgyal chen pos spyan drangs/__thar rtse rdo rje 'chang byams pa kun dga' bstan 'dzin la rje btsun rdo rje rnal 'byor ma'i smin grol cha lag dang bcas pa rdzogs par chig brgyud du phul bas zab don gyi phrin las srid mthar rgyas pa'i sman yon du gyur/__des mtshon snod ldan rnams la smin grol gyi gdams pa dpag tu med pas rjes su bzung /__'di skabs mgrin pa cung zad bsnyun tshul bzhes pa'i mnal lam du sku gcer bu rus rgyan dang bcas grub pa'i brtul zhugs la spyod pa'i mtshan ma byung ba ni sku tshe phyi mar sngags kyi rnal 'byor pa chen po zhig tu 'khrungs nas sa lam gyi lhag ma thams cad bgrod nas mchog gi dngos grub mthar phyin pa'i brdar mngon/__de bzhin gnod sbyin beg tse khyi dmar gyi gzugs su sprul pa la chibs nas nam mkhar 'phur ba sogs spyan ltas ngo mtshar can mang du byung tshod snang na'ang yon tan sbas pa lta bur mdzad pas zhib par ma 'tshal/__slar yang chos brgyad kyi 'ching ba btsan thabs su bcad nas gangs can brag dkar gyi sgrub phug tu gsang ba'i tshul gyis byon/__lha sngags ye shes kyi 'khor lor mnyam par bzhag__/sku la bsnyun gyi rnam pa bzhes par 'tsho byed mkhas par grags pas zhag bdun tsam las mi bzhugs par thag bcad pa na/__rje nyid kyi spyan ltas dang bstun da lan skyon med ces bka' stsal rung /__zhabs gras sogs nas blos ma bzod par thar rtse mkhan chen rdo rje 'chang gdan 'dren zhus pa'i stabs kyis yang dben nas phyir phebs/__rje rdo rje 'chang dang zhal 'dzom gnang /__rkyen sel gtso bor gyur pa'i dbang bka'i rigs gsan bzhes mdzad pas sngon chad byad gtad kyi mtshan ltas mang du byung ba kun de nas bzung ste ming tsam yang ma byung gsungs/__de tshe sbyin bdag dad pa can gyis bsnyun 'dri'i mtshams zhu gnang bar/__da lta bdag la 'chi ltas sogs cher ma byung /__slar dogs cha che bar byung tshe gsung 'phros gnang chog tshul bka' phebs pa ltar/__re zhig gi tshe snyigs ma'i dus kyi spyod pa la'ang cung zad thugs sun pa dang /__gtso cher zhing khams gzhan du 'gro don che bar dgongs te/__dgun 'bring mgo zla'i dkar phyogs kyi tshes gsum la/__ma 'ongs pa na yar klung mchog sprul rin po che 'dir byon pa'i skal pa yod pas de la dngul bum bzang ba cha 'di phul zhes phyi mtha' gzigs pa'i lung bstan gyi rigs dang /__sa dbang chos rgyal chen por dung dkar g.yas 'khyil gyis gtsos pa'i tshan grangs shig phul nas 'og min dag pa'i zhing du mjal zhes bka'i spring yig gnang bas mtshon/__'chi 'pho dang skye ba mkhyen pa'i stobs la dbang 'byor bzhin pas/__bla chen dang sbyin bdag rnams la'ang 'bul mtshon/__gnang sbyin/__'di phyir phan pa'i bslab bya sogs shin tu zhib par stsal te/__zla ba de'i tshes bdun gyi nyi shar gyi dus la babs pa na/__thugs dam chags med kyi rim pa rnams sngar rgyun ltar grub par mdzad nas/__bzhugs gdan 'di phar spos shig ces bka' gnang ba ltar bsgrubs pa la zhabs skyil krung du bzhugs/__sku drang por bsrangs/__dran pa mngon du mdzad de mkha' khyab kyi ting nge 'dzin la snyoms par zhugs/__de'i tshe nang du bde stong mchog gi ting nge 'dzin brnyes pa'i brdar tshes brgyad kyi nyin yang sku gdung tsha drod dang ldan cing sgrub khang la 'ja' dkar po mdung tshugs su zug__/zhag gsum bar du 'khyag rom rnams chur zhu/__sku gdung je chung la song ba bcas so skye kun gyi mthun snang du chub pas mtshon rtags dang cho 'phrul mngon par 'du mdzad de zhag bdun gyi bar 'od gsal du bzhugs rjes mkha' spyod rdo rje btsun mo'i grong khyer du gshegs par gyur te/__de nas thugs dam las grol ba'i rtags gsal bar byung nas/__rdo rje 'dzin dbang dpal ldan phrin las dang /__sgrub sde'i slob dpon ngag dbang bzang pos sku gdung chas zhugs gnang zhing /__bcom ldan 'das thams cad rig pa'i sgo nas zhugs 'bul mdzad pas dbu thod ril por byon na'ang las byed rnams rgyus med pas slar zhugs su sbyangs par grags la/__zhag bdun gyi mtshams spur khang zhal dbye bas gdung rus la ring bsrel gyi tshogs dang /__shel ltar dwangs shing bai DUR+Ya mthon ka'i mdog ltar sngo ba'i gdung gi cha shas ngo mtshar ba'ang byon/__zhal slob rnams nas dpal kye rdo rje'i sgrub mchod sogs thugs dgongs rdzogs pa'i thabs lhur bzhes shing /__khyad par chos rgyal chen pos gdung rten rin chen gnyis pa las grub pa'i thog tshad dang /__sgrub sder lo bstar dpal kye rdo rje'i sgrub mchod nyin bdun/__rab gnas nyin gsum bcas kyi cha rkyen sbyar ba sogs mchod sprin rgya cher spros so/__/gsung las skyes pa'i zhal slob kyang /__thar rtse rdo rje 'chang byams pa kun dga' bstan 'dzin/__sa dbang bla chen byams pa kun dga' sangs rgyas bstan pa'i rgyal mtshan/__mkhas dbang kun dga' don grub/__rnam 'dren bla ma dpal ldan phrin las dang /__dge 'dun rgya mtsho/__grwa sgang slob dpon ngag dbang bzang po dang /__mtshungs bral chos kyi spyan mnga' kun dga' dpal ldan sogs mtha' yas pas bshad sgrub las gsum gyis bla ma dam pa'i phrin las rgyas par mdzad do//____//_!_
Debug data: